**СТАНОВИЩЕ**

за дисертационния труд на Нели Тодорова Тинчева-Георгиева на тема „Многопроцесен когнитивен модел за изследване на текст и дискурс“ („А multi-process cognitive model for investigating text and discourse)“

за придобиване на научната степен „доктор на науките“ в област на висшето образование *2. Хуманитарни науки*, професионално направление *2.1. Филология*, докторска програма *Германски езици (Лингвистика на текста и анализ на дискурса – английски език)*

от проф. д.ф.н. Красимира Славчева Алексова, Катедра по български език, Софийски университет „Св. Климент Охридски“

1. **Данни за конкурса и кандидата**

Определена съм за член на научното жури по защита на дисертационния труд на Нели Тодорова Тинчева-Георгиева със заповед № РД-38-129 от 10.03.2023 г. на Ректора на Софийския университет „Св. Климент Охридски“. С протокол № 1 от заседанието на научното жури от 17.03.2023 г. съм определена да представя становище.

От документите по конкурса става ясно, че кандидатката има 405 точки при изискващи се 350 точки за изпълнение на минималните национални изисквания за придобиване на научната степен „доктор на науките“. С това се доказва, че тези минимални национални изисквания са изпълнени по конкурса.

1. **Данни за дисертационния труд и за приносите в него**

Представеният дисертационен труд на тема „Многопроцесен когнитивен модел за изследване на текст и дискурс“ („А multi-process cognitive model for investigating text and discourse)“ с автор Нели Тинчева-Георгиева е преминал през проверка срещу плагиатство и не са установени никакви елементи на плагиатство. Трудът е разгърнат на 446 страници и съдържа увод и три основни части, които са поделени на глави: първа част съдържа две глави, втора част включва също две глави, трета част обхваща три глави, като в нея е и заключението. Цитираната литература е изключително богата – над 380 цитирани източника, което е довело до многогласие в текста, служещо като основа за представяне на собствените виждания на авторката.

Според моите впечатления и анализи на дисертационния труд на Нели Тинчева-Георгиева могат да бъдат извлечени следните приносни елементи:

* Дисертационният труд представлява принос към изясняването на понятията *текст* и *дискурс*, като се вписва в общолингвистичния диалог за обема и връзките между тези понятия. Привлечени са теоретични постановки и принципи от областта на когнитивната лингвистика на текста, теорията на текстовите светове, концептуалната фигуративност, гещалтната психология. Съчетани са когнитивни, социолингвистични и статистически инструменти при проучването на основните обекти, както и подходи, типични за прототипните разработки.
* Дисертационният труд е значимо допълнение към теоретичните изследвания за изграждането на текста и дискурса с акцент върху когнитивните механизми (а и когнитивните операции като техни елементи) при менталната обработка на информацията, съдържаща се в текста и дискурса като езикови единици.
* Извлечени и коментирани са основни когнитивни механизми като концептуална метафора, изграждане на светове (текстов свят, дискурсен свят, реален свят, допълнен в съществуващите модели от авторката, както и техните елементи и концептуално-структурно припокриване в определени случаи), припокриване на светове, профилиране като когнитивна характеристика на гещалното възприятие, което според авторския принос може да се наблюдава и при трите вида светове, разграничавани в труда. По-късно в модела се включва като когнитивен механизъм и концептуалната метонимия.
* От теоретична и от конкретноанализационна гледна точка е доказано, че в политическите речи метафоричният трансфер от образната схема *източник* – *път* – *цел* се наблюдава и в трите типа светове (текстов, дискурсен, реален). Доказва се чрез примери съществуването на превключвания в профилирането при текстовия и дискурсния свят, вкл. наличието на потенциално двусмислие в това кой свят е профилиран в конкретната политическа реч.
* Приносни са анализите и коментарите на цялостната структура на текста (във връзка с термините *структура на текста*, *наративна структура*, *реторична структура*, *цялостна структура*, *суперструктура*, *макроструктура*), като се прилага и квантитативен анализ, базиращ се на 317 произведения, публикувани до октомври 2021 г. В резултат се извежда изводът, че при процесирането на *цялостна структура на текст* е възможно да функционира когнитивният механизъм на концептуалната метонимия, който се включва в предложения многопроцесен модел, за да се очертае един концептуален комплекс от едновременното действие на концептуалната метафора и концептуалната метонимия.
* Въз основа на коментарите и съпоставките на съществуващи трудове Н. Тинчева-Георгиева предлага собствено виждане за дефиницията и обхвата на текстовата лингвистика като научна област чрез прилагането на предложения от авторката многопроцесен модел. Н. Тинчева добавя към научната област на текстовата лингвистика и припокриването и превключването на профилирането между светове.
* Аргументирано е виждането на авторката, че предлаганият от нея многопроцесен модел е приложим към анализа на дискурса. Н. Тинчева прилага метасинтезиращ обзор поради неговия квалитативен характер. Приносна е предложената от авторката дефиниция на анализа на дискурса в резултат от анализите, свързани с него.
* Предложеният в дисертационния труд модел дава възможност за изследване на многопроцесен набор от едновременно функциониращи и понякога припокриващи се когнитивни механизми, които трябва да се анализират съвместно чрез количествени и качествени методи.
* Въз основа на съществуващи концепции и техните съпоставки и анализи, както и на фона на многопроцесния модел Н. Тинчева предлага своя дефиниция на *контекста* като ментално явление, което възниква като резултат от необходимостта когнитивният механизъм на профилиране между фигура и фон да се използва за оптимизиране на процесирането на текущата информация.
* Приносни са изследванията, посветени на метафоризацията, свързана с Брекзит, като се използват три бази данни. Доказва се наличието на плуралистичен набор от метафори за Брекзит с общо 14 метафорични концептуализации. Данните подкрепят извода, че метафоризациите, свързани с континентална Европа, притежават по-широка и по-добре структурирана концептуална периферия, а данните от Обединеното кралство представят по-ясен концептуален център, а периферията е по-тясна и по-рядко използвана. Наблюдава се минимизиране на фигуративността и се прибягва до най-основните метафоризации, когато хората са ситуирани във време на несигурност. Доказва се, че Брекзит е нетипично понятие поради това, че няма типичната посока на преход от реалния свят към дискурсния и текстовия свят, а се наблюдава първо като текстов свят и дискурсен свят, а след това става част от реалния свят.
* Чрез три емпирични изследвания се установяват прототипните жанрове в политическия дискурс и се тестват два сравнително нови политически жанра в Интернет. Резултатите показват, че най-важната функция според участниците е *обменът на социално-политическа информация*, а тя е следвана от *мотивирането на другите към социално политическо (без)действие*. Общият извод на изследователката е, че съществуват значителни колебания за използването на Интернет за социално-политическа комуникация и дейност по време на пандемията. Според моите познания това е първото подобно изследване у нас.
* Многопроцесният модел, предложен в дисертацията, се прилага към резултатите от анкетните проучвания, за да се установи, че понятието *тип текст* се установява като прототипно профилираща концептуална област на припокриването текстов свят – дискурсен свят, а *жанрът* представлява прототипно профилираща концептуална област на припокриването текстов свят – реален свят. Освен това *тип текст* профилира реторичните функции и комуникативното намерение на създателя на текста в дискурсния свят, а *жанр* обединява прототипно текстовата структура от текстовия свят с действия/функции от реалния свят.

По дисертационния труд са направени четири публикации на английски език, като всички те са индексирани в Scopus.

Авторефератът достатъчно информативно и точно отразява постиженията на дисертационния труд.

1. Заключение

Въз основа на изтъкнатите приноси в дисертационния труд на Нели Тинчева-Георгиева убедено смятам, че може да ѝ бъде дадена академичната степен „доктор на науките“ за труда „Многопроцесен когнитивен модел за изследване на текст и дискурс“ („А multi-process cognitive model for investigating text and discourse)“.

05.04.2023 г. Изготвила становището:

проф. д.ф.н. Красимира Алексова